תחרות הנבל הישראלית

תחרות הנבל הישראלית היא תחרות מוזיקלית ייחודית המתקיימת בישראל ומוקדשת לנגני ונגניות נבל צעירים. התחרות נחשבת ל"אחות הקטנה" של תחרות הנבל הבינלאומית בישראל, ומיועדת אך ורק למתמודדים ישראלים בגילאי 8 עד 20. מטרתה העיקרית היא קידום דור העתיד של נגני הנבל בארץ, טיפוח כישרונות צעירים, והעמקת החשיפה לכלי הנבל ולרפרטואר המוזיקלי הייחודי לו.

 היסטוריה ורקע 
התחרות, המופקת על ידי עמותת הנבל והזמיר, נוסדה כחלק מהחזון להרחיב את קהילת נגני הנבל בישראל, ולהעניק במה מקצועית לנגנים צעירים בראשית דרכם. היא מתקיימת אחת לשנתיים–שלוש, ומשלבת בין מופעי תחרות לבין קונצרטים חגיגיים, סדנאות וכיתות אמן בהשתתפות נגנים בינלאומיים. לאורך השנים הפכה התחרות לאירוע מרכזי בקהילת המוזיקה הקלאסית הישראלית, ומושכת קהל חובבי מוזיקה, מורים ותלמידים מכל רחבי הארץ.

תחרות הנבל הישראלית מהווה פלטפורמה ייחודית לטיפוח כישרונות צעירים, חיזוק מעמדו של כלי הנבל בישראל, והעמקת הקשרים בין קהילת המוזיקה המקומית לבין אמנים בינלאומיים. היא משמשת גם כגשר תרבותי, המדגיש את מקומה של המוזיקה כשפה אוניברסלית המגשרת על פערים תרבותיים ופוליטיים.

 הפסטיבל הנלווה 
התחרות מתקיימת במסגרת פסטיבל הנבל הישראלי, הנפרש על פני יומיים, וכולל קונצרט פתיחה חגיגי, לרוב בהשתתפות סולנים אורחים מחו"ל, קונצרטים בסגנונות מגוונים – מוזיקה קלאסית, מוזיקת עולם ועיבודים לשירים ישראליים, וכן מופעים לילדים, כיתות אמן ובמות פתוחות לנגנים חובבים.

 ייזום התחרות 
מנכ"ל עמותת הנבל והזמיר, יוסי פרוסט ז"ל (ששימש בתפקיד בין השנים 2010 עד 2025), דמות מרכזית בעולם התרבות בישראל, ייסד את תחרות הנבל הישראלית מתוך רצון להעניק לנגני נבל צעירים מסגרת מקצועית ומוקפדת להתפתחותם. פרוסט ראה חשיבות רבה בקידום כישרונות מקומיים ובהבטחת המשכיותה של מסורת הנבל בארץ. תרומתו ניכרת לא רק בהקמת התחרות, אלא גם בגיוס משאבים, שיתופי פעולה בינלאומיים, ובבניית קהילה תומכת סביב הכלי הייחודי הזה.

 מבנה התחרות 
 קטגוריות גיל – שלוש עד חמש קטגוריות, בהתאם לגיל ולרמת הנגינה.
 חבר השופטים – כולל מוזיקאים בכירים מישראל ומחו"ל, בהם נגני נבל, פסנתרנים, צ'לנים ומורים ותיקים לכלי מיתר.
 קריטריונים לשיפוט – טכניקה, הבעה מוזיקלית, בחירת רפרטואר, ויכולת פרשנות אישית.

 התחרויות והזוכים 
 התחרות הישראלית הראשונה – 16 עד 19 באוקטובר 2011 
התקיימה במרכז המוזיקה תל אביב–יפו. ועדת ההיגוי והניהול המוזיקלי כללה את מריאנה שוורצברט (יו"ר התחרות), רות מעיני (אחראית קונצרטים, אנסמבלים ותחרות), סוניטה סטניסלו (אחראית סדנאות וקונצרטים) ויוליה רובינסקי (אחראית קונצרט-קפה). בתחרות השתתפו 18 מתמודדים. מטרתה הייתה לבסס את התחרות כאירוע קבוע בלוח השנה המוזיקלי.

הזוכים:
 קטגוריה 1 (צעירים): מקום 1 - תמר פרנקל-דמארי; מקום 2 - שירה פז; מקום 3 - טל וקנין.
 קטגוריה 2 (בוגרים): מקום 1 - ליאור עוזיאל; מקום 2 - מרינה גנשין; מקום 3 - הילה אופק.

 התחרות הישראלית השנייה – 21 עד 23 בדצמבר 2014 
התרחבה במספר המשתתפים וכללה כיתות אמן עם נגנים בינלאומיים. ועדת ההיגוי כללה את גתית בועזסון, נבלאית ומוזיקולוגית באקדמיה למוזיקה ולמחול ירושלים, סוניטה סטניסלו, אמנית נבל קלטי, ויוליה רובינסקי, נגנית הנבל הראשית בתזמורת הפילהרמונית הישראלית. שפטו בתחרות: הפסנתרן פרופ' יונתן זק (יו"ר), רבקה ארקי-אמר, פרופ' מיכאל מלצר, רות מעיני ודורון סלומון.

הזוכים:
 קטגוריה 1 (צעירים): מקום 1 - יעל בארי; מקום 2 - עדן ארד; מקום 3 - יערה מוקדי רייס.
 קטגוריה 2 (בוגרים): מקום 1 - ענבר ורניה; מקום 2 - הילה אופק; מקום 3 - נועה גבאי.

 התחרות הישראלית השלישית – 18 עד 20 בדצמבר 2017 
הפסטיבל והתחרות, שנקראו על שם מיכל זמורה כהן, התארחו באקדמיה למוסיקה ומחול בירושלים.

שפטו בתחרות: פרופ' תייסיר אליאס (יו"ר), איריס איל, יוליה פלדמן, סוניטה סטניסלו ונחמה ראובן.

הזוכים:
 קטגוריה 1 (צעירים): מקום 1 - אביגיל לוזנאנו; מקום 2 - לילי בומרד, שרה אלקינד; מקום 3 - עידו סמט, נילי מילנר, יערה מוקדי.
 קטגוריה 2 (בוגרים): מקום 1 - שירה פז; מקום 2 - עדן ארד; מקום 3 - ליאור אליהו.

 התחרות הישראלית הרביעית – 19 עד 21 בדצמבר 2022 
התקיימה בחג החנוכה בהיכל התרבות תל אביב, בניהולו המוזיקלי של ליאור עוזיאל (זוכה התחרות ה-1). יוליה רובינסקי שימשה כיועצת אמנותית לתחרות. חבר השופטים היו הפסנתרן פרופ' יונתן זק (יו"ר), הנבלאית הצרפתייה מלאני לורן (זוכת תחרות הנבל הבינלאומית ה-11 בארצות הברית), ד"ר אילנה לב-כהן, הנבלאיות סוניטה סטניסלו ועדה רגימוב. השתתפו בה 38 משתתפים בחמש קטגוריות.

הזוכים:
 קטגוריה 1 (נבל מנופים מתחילים, גילאי 10–14): מקום 1 – מריה קורנב; מקום 2 – רננה פישר; מקום 3 – אוראליה קליין.
 קטגוריה 2 (נבל מנופים מתקדמים, גילאי 14–18): מקום 1 – אסיה בלובולקה; מקום 2 – איילת אוסו; מקום 3 – מיכל גרינברגר.
 קטגוריה 3 (נבל פדלים מתחילים, גילאי 10–14): מקום 1 – תמר גרג'י; מקום 2 – לוטוס לולה לוי; מקום 3 – אנה גלבוע.
 קטגוריה 4 (נבל פדלים מתקדמים, גילאי 14–18): מקום 1 – הילה בנדל; מקום 2 – נועה כאהן; מקום 3 – טל קופרמן.
 קטגוריה 5 (נבל פדלים בוגרים, גילאי 18–25): מקום 1 – אביגיל לוזנאנו; מקום 2 – אנסטסיה רוזנטל; מקום 3 – יערה מוקדי.

 התחרות הישראלית החמישית - 27 עד 28 באוגוסט 2025 
הפסטיבל והתחרות על שמו של יוסי פרוסט התקיימו במרכז המוזיקה תל אביב–יפו, בניהולה האמנותי של גתית בועזסון. בתחרות השתתפו 26 מתמודדים. בחבר השופטים כיהנו הצ'לן פרופ’ שמואל מגן, הפסנתרן פרופ’ צבי זמל, הגיטריסטית אירית אבן טוב, והנבלאית רחל טליתמן.

הניבלאית האיטלקייה קלאודיה לוצ’יה למאנה – זוכת המקום הראשון בתחרות הנבל הבינלאומית לשנת 2022 - שהייתה אמורה להגיע כאורחת הכבוד לתחרות, לנגן בקונצרט הפתיחה, להעביר כיתת אמן ולשמש בחבר השופטים - ביטלה את הגעתה עקב לחץ בינלאומי.; במקומה, הופיעו בקונצרט הפתיחה אנסמבל "רוזמרין" המורכב מנגני התזמורת הקאמרית ירושלים: הניבלאית מרינה פרדין, זוכת המקום השלישי בתחרות הנבל הבינלאומית ה-20 בישראל (בשנת 2018), החלילנית רותם ברטן והויולן איתמר רינגל. כמו כן הופיעה הניבלאית אביגיל לוזנאנו, זוכת המקום ה-1 בקטגוריית הבוגרים של התחרות ה-4.

הזוכים:
 קטגוריה 1 (נבל מנופים ופדלים מתחילים עד גיל 13): מקום 1 – רננה פישר; מקום 2 – נבו דר; מקום 3 – עמנואל גיל עד.
 קטגוריה 2 (נבל פדלים מתקדמים, גילאי 14–16): מקום 1 – תמר גרג'י; מקום 2 – סופיה יקוניקובה; מקום 3 – אמילי שורץ.
 קטגוריה 3 (נבל פדלים בוגרים, גילאי 17–20): מקום 1 – נועה כאהן; מקום 2 – אסיה בלובולקה; מקום 3 – טל קופרמן.

 קישורים חיצוניים 
 האתר הרשמי של תחרות הנבל הישראלית

הערות שוליים

קטגוריה:אירועי מוזיקה בישראל
קטגוריה:תחרויות מוזיקה בישראל
קטגוריה:נבל